Diari Oficial de la Generalitat Valenciana


Sumari del DOGV 3200, del 10-03-1998 (1998/1754)

ORDRE de 3 de març de 1998, de la Conselleria d’Agricultura, Pesca i Alimentació, per la qual es regula la concessió d’ajudes a la promoció de productes acollits a la Marca de Qualitat de la Comunitat Valenciana i a programes de millora de la qualitat agroalimentària.
----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/03/03/(1)/dof/vci/html**

### Dades del document

Número de DOGV
:   3200

Data del DOGV
:   10-03-1998

Secció del DOGV
:   I. DISPOSICIONS GENERALS

Número del document
:   1998/1754


Data del document
:   03-03-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 3 de març de 1998, de la Conselleria d'Agricultura, Pesca i Alimentació, per la qual es regula la concessió d'ajudes a la promoció de productes acollits a la Marca de Qualitat de la Comunitat Valenciana i a programes de millora de la qualitat agroalimentària. [1998/A1754]
  
El Decret 79/1996, de 16 d'abril, del Govern Valencià (DOGV núm. 2.737, de 29 d'abril), estableix la Marca de Qualitat de la Comunitat Valenciana per a productes agraris i agroalimentaris, i l'Ordre de 7 de maig de 1996, de la Conselleria d'Agricultura i Medi Ambient (DOGV núm. 2.751, de 20 de maig), regula el procediment per a obtenir l'autorització de l'ús de la marca, i la vigilància i el control d'aquesta. La implantació i consolidació de la marca de qualitat requereix l'aportació de fons públics de la Generalitat Valenciana per a la promoció dels productes que s'hi acullen.
  
D'altra banda, a hores d'ara i dins del sistema agroalimentari, hi ha programes de caràcter nacional dirigits a facilitar el control i la millora de la qualitat dels productes que s'hi inclouen, i l'aplicació dels quals permetrà, als sectors a què es destinen, adquirir un major grau de transparència en els mercats enllaçant de la manera més objectiva possible la qualitat amb el preu.
  
Dins d'aquestes mesures s'emmarca la dinamització de la Junta de Tast d'Olis d'Oliva de la Comunitat Valenciana, mitjançant l'Ordre de 8 de gener de 1998, de la Conselleria d'Agricultura, Pesca i Alimentació (DOGV núm. 3.172, de 29 de gener), que desplega, en aquesta Comunitat, el subprograma IV del programa nacional Millora de la Qualitat de la Producció d'Oli d'Oliva a Espanya, acollit al Reglament (CE) número 2.430/1997, de 8 de desembre, de la Comissió, que té per objecte la instal·lació i gestió de locals on es puga dur a terme l'avaluació sistemàtica de les característiques organolèptiques de l'oli d'oliva verge, després de l'oportuna formació del personal que l'ha de realitzar. En aquest últim sentit, els operadors sectorials cridats a designar representants tècnics que realitzen els tasts, tant en la Junta de la Comunitat Valenciana com en les juntes auxiliars provincials, necessiten el suport econòmic de l'administració agrària autonòmica per a la formació, la preparació i l'entrenament dels tastadors que designen.
  
Així mateix, també s'emmarquen dins de les mesures esmentades les ajudes establides per l'administració de l'estat a través del Reial Decret 1.738/1997, de 20 de novembre (BOE núm. 291, de 5 de desembre), per a finançar els programes de carn de boví de qualitat, mitjançant l'establiment de mecanismes d'autocontrol, sobre els quals és necessari adoptar algunes normes ?especialment organitzatives- per a l'aplicació a la Comunitat Valenciana, a més de la decisió de la Conselleria de destinar fons addicionals que facen de suplement de les ajudes nacionals en els casos en què en els programes de qualitat estiguen implicats tots els sectors afectats, des de la producció fins a la venda, i radiquen en aquesta Comunitat.
  
Aquestes tres activitats tenen en comú la promoció de la millora de la qualitat agroalimentària i per a elles es pretén regular ajudes amb una dotació econòmica específica en els pressupostos de la Generalitat Valenciana.
  
Per tot això, en virtut de les facultats conferides i fent ús de les meues atribucions,
  
ORDENE
  
Capítol I
  
Secció primera
  
DISPOSICIONS GENERALS
  
Article 1. Actuacions subvencionades
  
La Conselleria d'Agricultura, Pesca i Alimentació, de conformitat amb el que es disposa en aquesta ordre, concedirà ajudes a la promoció de la millora de la qualitat agroalimentària, concretament per a les actuacions següents:
  
a) Actuacions de promoció dels productes acollits a la Marca de Qualitat de la Comunitat Valenciana.
  
b) Formació, preparació i entrenament dels tastadors representants dels operadors sectorials inclosos en la Junta de Tast d'Olis d'Oliva de la Comunitat Valenciana.
  
c) Aplicació de programes de carn de boví de qualitat.
  
Article 2. Concessió de les ajudes
  
1. Les ajudes econòmiques es concediran en cada exercici d'acord amb les previsions dels pressupostos corresponents de la Generalitat Valenciana, tant pel que fa a la línia o les línies de subvenció que les financen com pel que fa a l'import global màxim que s'hi destina.
  
2. Amb aquesta finalitat, la convocatòria anual de les ajudes sols s'entendrà efectivament produïda amb la publicació d'aquests aspectes mitjançant una ordre de la Conselleria d'Agricultura, Pesca i Alimentació, sense perjudici de la vigència del règim estatal d'ajudes als programes de carn de boví de qualitat pel que fa als fons aportats per l'estat.
  
Article 3. Sol·licituds
  
1. Les sol·licituds d'ajudes es dirigiran a l'Institut de Qualitat Agroalimentària de la Comunitat Valenciana, carrer Amadeu de Savoia, número 2-5a 46622 València, i es presentaran de la manera establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'acompanyaran de la documentació exigida per a cada modalitat d'ajudes i, en qualsevol cas, de la següent:
  
a) Document acreditatiu de la personalitat jurídica del sol·licitant i de les facultats de la persona que actue en representació d'aquest.
  
b) Justificació d'estar al corrent de les obligacions tributàries i davant la Seguretat Social del sol·licitant, si s'escau, d'acord amb les disposicions vigents sobre això.
  
3. El model de sol·licitud serà el que figura com a annex en aquesta ordre.
  
Article 4. Tramitació i resolució de les sol·licituds
  
1. Les sol·licituds, les tramitarà, en totes les modalitats d'ajudes, l'Institut de Qualitat Agroalimentària de la Comunitat Valenciana i les resoldrà la consellera d'Agricultura, Pesca i Alimentació, dins del termini de tres mesos comptadors des de l'endemà de la data de terminació del termini de presentació de sol·licituds, llevat que la resolució de les ajudes depenga de l'assignació de fons per part de l'estat. En aquest cas, el termini de tres mesos es computarà des de la notificació de l'assignació per l'estat.
  
2. Les sol·licituds que no es resolguen expressament en els terminis establits podran entendre's com a denegades.
  
3. Es notificarà al peticionari, en el termini de 10 dies, comptadors a partir de la data de la resolució, la concessió o denegació de l'ajuda i, si s'escau, la quantia, juntament amb les condicions particulars que ha de complir el beneficiari que s'estimen convenients.
  
Article 5. Obligacions
  
1. Si la subvenció és acceptada, el peticionari queda obligat al compliment de les activitats per a les quals es va sol·licitar aquesta, reflectides en la memòria o el projecte presentat.
  
2. En cas d'incompliment no justificat, no podrà accedir a posteriors ajudes en el termini de quatre anys, amb independència de les penalitzacions recollides en l'article següent.
  
3. Si al llarg de l'exercici es disposa de crèdit pressupostari addicional, bé per increment procedent d'ajudes nacionals, bé per renúncia de subvencions anteriorment concedides, es podran considerar les sol·licituds que, complint els requisits exigits, hagen estat desestimades per falta de crèdit.
  
Article 6. Justificació i pagament de les subvencions concedides
  
1. Els pagaments parcials o totals s'efectuaran una vegada aplicada la subvenció a la finalitat per a la qual va ser concedida. Caldrà aportar, amb anterioritat a l'1 de novembre, les factures de les despeses realitzades de conformitat amb la memòria aprovada, amb els corresponents justificants dels pagaments efectuats.
  
2. Amb caràcter general, el beneficiari es comprometrà a complir totes les condicions exigides per a la concessió de la subvenció. L'incompliment, amb independència d'altres responsabilitats, suposarà la pèrdua de les ajudes.
  
Article 7. Control
  
L'Institut de Qualitat Agroalimentària de la Comunitat Valenciana podrà controlar el compliment de les condicions dictades en cada resolució i podrà recaptar del beneficiari en qualsevol moment la informació necessària sobre el desenvolupament i l'execució del programa o projecte aprovat.
  
Secció segona
  
Ajudes per a la promoció dels productes acollits
  
a la Marca de Qualitat de la Comunitat Valenciana
  
Article 8. Activitats i quanties
  
1. Les ajudes a la promoció dels productes acollits a la Marca de Qualitat de la Comunitat Valenciana es concediran per a l'execució de les activitats següents:
  
a) Promoció del producte
  
b) Campanyes publicitàries
  
c) Manifestacions culturals
  
d) Jornades
  
e) Publicacions
  
f) Cursos de divulgació
  
g) Assessories externes
  
La quantia de les ajudes serà fins al 50% del pressupost presentat i aprovat per la Conselleria d'Agricultura, Pesca i Alimentació.
  
Article 9. Beneficiaris
  
Podran obtenir aquestes ajudes les entitats que tinguen el domicili social en aquesta Comunitat i que tinguen concedida, per part de l'Institut de Qualitat Agroalimentària de la Comunitat Valenciana, la Marca de Qualitat de la Comunitat Valenciana, si bé podran presentar la sol·licitud amb anterioritat a aquesta concessió, sempre que es trobe en tràmit l'autorització de l'ús de la marca.
  
Article 10. Termini i documentació de les sol·licituds
  
1. Les dates de presentació de sol·licituds seran entre l'1 de febrer i el 31 de març de cada any.
  
2. A les sol·licituds s'adjuntarà la següent documentació addicional:
  
a) Justificant de l'autorització concedida per l'Institut de Qualitat Agroalimentària de la Comunitat Valenciana per a l'ús de la Marca de Qualitat de la Comunitat Valenciana.
  
b) Memòria de l'activitat que es pretén realitzar, per a la qual se sol·licita la subvenció, que contindrà:
  
· Objectius
  
· Identificació de les entitats participants
  
· Activitats
  
Pressupost global i pla de finançament d'aquest.
  
Secció tercera
  
Ajudes per a la preparació dels tècnics tastadors
  
de la Junta de Tast d'Olis d'Oliva de la Comunitat Valenciana
  
Article 11. Activitats i quanties
  
1. Aquestes ajudes es concediran per a la formació, la preparació i l'entrenament dels tècnics que realitzen els tasts, tant en la Junta de la Comunitat Valenciana, com en les juntes auxiliars provincials.
  
2. Les ajudes consistiran a subvencionar fins al total de l'import del pressupost de despesa que comporte per als operadors sectorials que hagen designat representants tècnics de cata en les juntes, pel pagament a aquests de compensacions o gratificacions per l'assistència a les activitats de les juntes de tast i els cursos de formació relacionats amb aquests.
  
Article 12. Beneficiaris
  
Aquestes ajudes, podran sol·licitar-les i obtenir-les les entitats sectorials que hagen designat representants tècnics per a realitzar els tasts indicats en l'apartat 1 de l'article anterior.
  
Article 13. Termini i documentació de les sol·licituds
  
1. A les sol·licituds s'adjuntarà la memòria d'activitats que es desenvoluparan, basada en el programa d'activitats de la Junta de Tast d'Oli d'Oliva de la Comunitat Valenciana.
  
2. Les dates de presentació de les sol·licituds seran entre l'1 de febrer i el 31 de març.
  
Secció quarta
  
Ajudes als programes de carn de boví de qualitat
  
Article 14. Propostes de resolució i concessió
  
1. La formulació de les propostes de resolució correspondrà a l'Institut de Qualitat Agroalimentària de la Comunitat Valenciana.
  
2. La Conselleria d'Agricultura, Pesca i Alimentació concedirà en la Comunitat Valenciana les ajudes als programes de carn de boví de qualitat, de conformitat amb el que es disposa en el Reial Decret 1.738/1997, de 20 de novembre, i en aquesta ordre.
  
Article 15. Quanties
  
1. Quan estiguen implicats tots els sectors des de la producció fins a la venda i totes les instal·lacions radiquen en la Comunitat Valenciana, les ajudes arribaran fins al 70% del pressupost de despeses aprovat per la Conselleria d'Agricultura, Pesca i Alimentació.
  
2. En la resta de casos, les ajudes arribaran fins al 50% del pressupost de despeses aprovat per la Conselleria d'Agricultura, Pesca i Alimentació.
  
Article 16. Termini de presentació de sol·licituds
  
Les dates de presentació de les sol·licituds seran de l'1 de febrer al 15 de març.
  
DISPOSICIÓ ADDICIONAL
  
Única. Imports globals màxims per a 1998
  
Les ajudes regulades en aquesta ordre es concediran en l'exercici de 1998 a càrrec de l'aplicació pressupostària 12/01/714.60/14892668, amb els següents imports globals màxims per a cada modalitat:
  
a) Per a les ajudes a la promoció de productes acollits a la Marca de Qualitat de la Comunitat Valenciana: fins a un màxim de 2.000.000 de pessetes.
  
b) Per a les ajudes a la formació dels tastadors de la Junta de Tast d'Olis d'Oliva: fins a un màxim de 3.500.000 pessetes.
  
c) Per a les ajudes als programes de carn de boví de qualitat: fins a 9.500.000 pessetes, més l'assignació del Ministeri d'Agricultura, Pesca i Alimentació a la Comunitat Valenciana, d'acord amb el Reial Decret 1.738/1997, de 20 de novembre.
  
DISPOSICIONS FINALS
  
Primera. Desenvolupament reglamentari
  
Es faculta el director de l'Institut de Qualitat Agroalimentària de la Comunitat Valenciana perquè dicte les resolucions pertinents per al millor compliment de tot el que es disposa en aquesta ordre.
  
Segona. Entrada en vigor
  
Aquesta ordre vigeix des del mateix dia de la publicació en el Diari Oficial de la Generalitat Valenciana.
  
València, 3 de març de 1998
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN i MARTÍNEZ
  
ANNEX
  
Sr./Sra. ... , DNI ..., amb domicili al carrer ..., núm. ..., d ..., província de ..., CP ..., en nom i representació de ..., CIF ..., amb domicili social al carrer ..., núm. ..., d ..., província de ..., CP ..., tel. ..., fax ...,
  
SOL·LICITA:
  
Que es concedisca ajuda a l'entitat que representa, a l'empara d'allò que es disposa en l'Ordre de ... de ... de 1998, per a ajudes a la promoció de productes acollits a la Marca de Qualitat de la Comunitat Valenciana i a programes de millora de la qualitat agroalimentària, d'acord amb les activitats que es duran a terme, una vegada complits els requisits i presentada la documentació establida amb aquesta finalitat.
  
..., ... d ... de 199...
  
(Firma)
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI